Vandalen skamferede kunst og interiør med skarp genstand og en rød sprittusch

Et af de absolutte hovedværker inden for nyere dansk kunst – Bjørn Nørgaards Hesteofringen - blev i dag ved højlys dag i Aarhus udsat for skamløs hærværk.

Gerningsmanden er ifølge politiet en 24-årig mand fra Aarhus, som ved middagstid indledte sit hærværkstogt ved at ridse en politibil parkereret nær byens kunstmuseum Aros.

Han skaffede sig derefter adgang til museet udstyret med en rød sprittusch.

Aros sikrede sig i 2005 relikvierne fra billedkunstneren Bjørn Nørgaards berømte og berygtede hesteofring på en sjællandsk mark i 1970. Det er det værk, som i dag er blevet udsat for hærværk - her med en rød streg, hvor der efter alt at dømme står 'lol' en engelsk betegnelse for laughing out loud, - at man griner meget højt. Privatfoto

Tegnede på glassene

- Han gik rundt med den røde pen og tegnede på væggene og på Bjørn Nørgaards berømte henkogningsglas med rester fra hesteslagtningen i 1970, forklarer en rystet museumsgæst til Ekstra Bladet.

Museumsvagterne blev hidkaldt. De tilbageholdt den unge mand, som ikke gjorde modstand. Kort tid efter ankom politifolk og lagde den unge mand i håndjern, fortæller vidnet.

Mindst tre værker

- Vi anholdt ham på museet, bragte ham i detentionen og sigtede ham for hærværk på en patruljebil og på adskillelige kunstværker. Han skrev med sprittusch på både vægge og mindst 3 kunstværker. Det kan altså være flere tre, siger Peter Hunniche.

Anne Riis, presseansvarlig på Aros, vil ikke oplyse, hvor mange værker og af hvilke kunstnere, der er blevet udsat for hærværk.

- Det melder vi ud mandag, siger hun.

Østjyllands Politi, som i dag gik i gang med at gennemgå tv-overvågningsmaterialet fra Aros, bekræfter over for Ekstra Bladet det, som et læserbillede også viser - nemlig at gerningsmanden tegnede på Bjørn Nørgaards henkogningsglas med dele fra en parteret hest.

Efter alt at dømme skrev han 'lol' en engelsk forkortelse for laughing out loud, - at man griner meget højt - på et glas.

Væggene på Aros blev også overtegnet – blandt andet med udsagnet: ’Jeg er innovativ’, underskrevet med initialet L.

Det har i dag ikke muligt at få en kommentar fra Bjørn Nørgaard, som blev kendt i ind- og udland for netop hesteslagtningen, der var en protest mod Vietnamkrigen.

Udførelsen af værket fandt sted på en mark ved Kirke Hyllinge i Hornsherred i forbindelse med den omstridte udstilling Tabernakel på Louisiana i 1970. En film blev lavet over det: Hesteofring.

Værket - de 112 syltetøjsglas fra hesteofringen fra 1970 er blandt museets højst elskede værker.

Da Aros i 2005 købte dem med tilskud fra Statens Museumsnævn og Bikubenfonden slog museumsdirektøren fast, at der er tale om et af Danmarkshistoriens mest epokegørende kunstværker:

'Med sin happening i vinteren 1970 satte Bjørn Nørgaard nye standarder for kunsten ikke alene på den danske, men også på den internationale kunstscene. Værket er nytænkende i forhold til hele kunstbegrebet og banebrydende i sin udpegning af nye muligheder for skulpturen. Derfor glæder det os meget at indlemme værket i ARoS' samling, sagde museumsdirektør Jens Erik Sørensen

På en væg har gerningsmanden skrevet: 'Jeg er innovativ'. Privatfoto.

Glas fra Bjørn Nørgaards Hesteslagtning købt af Aros Århus Kunstmuseum. Her ses et par af de 112 syltetøjsgals med hest inden hærværket fandt sted. Foto: Klaus Gottfredsen